題池州弄水亭
作者：杜牧
朝代：唐

paragraphs: 弄水亭前溪，颭灩翠綃舞。
綺席草芊芊，紫嵐峯伍伍。
螭蟠得形勢，翬飛如軒戶。
一鏡匳曲堤，萬丸跳猛雨。
檻前燕鴈棲，枕上巴帆去。
叢筠侍修廊，密蕙媚幽圃。
杉樹碧爲幢，花駢紅作堵。
停樽遲晚月，咽咽上幽渚。
客舟耿孤燈，萬里人夜語。
漫流罥苔槎，飢鳧曬雪羽。
玄絲落鉤餌，冰鱗看吞吐。
斷霓天帔垂，狂燒漢旗怒。
曠朗半秋曉，蕭瑟好風露。
光潔疑可攬，欲以襟懷貯。
幽抱吟九歌，羈情思湘浦。
四時皆異狀，終日爲良遇。
小山浸石稜，撑舟入幽處。
孤歌倚桂巖，晚酒眠松塢。
紆餘帶竹村，蠶鄉足砧杵。
塍泉落環珮，畦苗差纂組。
風俗知所尚，豪強耻孤侮。
隣喪不相舂，公租無詬負。
農時貴伏臘，簪瑱事禮賂。
鄉校富華禮，征行產強弩。
不能自勉去，但媿來何暮。
故園漢上林，信美非吾土。